

**SPOROČILO ZA JAVNOST**

**ODKRIVANJE PODEŽELJA NA 28. PIKINEM FESTIVALU**Pikin festival bo letos potekal od 17. do 23. septembra  
Častna pokroviteljica je Ljoba Jenče

**Velenje, 14. septembra 2017 – V nedeljo, 17. septembra, bodo v Velenju tudi uradno odprli 28. Pikin festival, katerega predfestivalski dogodki že potekajo, trajal pa bo vse do sobote, 23. septembra. Osrednje prizorišče je TRC Jezero, številne prireditve pa bodo, v času pred festivalom in med njim, potekale tudi na različnih mestnih lokacijah v Velenju. Osrednja tema letošnjega Pikinega festivala bo »Pika odkriva podeželje«, častna pokroviteljica pa bo pevka, pravljičarka in zbirateljica Ljoba Jenče.**

Le nekaj dni nas še loči do začetka največjega slovenskega otroškega festivala - Pikinega festivala. Organizatorji urejajo še zadnje podrobnosti pred Pikinim prihodom v Velenje. Svečano odprtje Pikinega festivala bo v nedeljo, 17. septembra, ob 16. uri na prireditvenem prostoru ob Velenjskem jezeru, v primeru dežja pa v Beli dvorani ob jezeru. Pika bo tudi tokrat skušala prepričati velenjskega župana, da ji v času, ko bo v Velenju potekal festival, preda župansko lento in s tem oblast v mestu. Po svečani otvoritvi bo sledilo rajanje s pevko Aniko Horvat.

Tema letošnjega Pikinega festivala je »Pika odkriva podeželje«.Otroci bodo spoznali življenje in delo na vasi skozi ustvarjalne delavnice, ki bodo potekale v vaški šoli, kozolcu, hlevu, sadovnjaku, kmečki hiši in ob vodnjaku. Pika letos vabi k odkrivanju narave, podeželja, raziskovanju kmečkih opravil in življenja v ritmu naše matere Zemlje. Skupaj se boste ozrli k vsemu, kar je zdravo in dobro za človeka, naravo in svet. Raziskovali boste življenje brez moderne tehnologije in v njem našli zaklade dediščine naših babic in dedkov. Odkrivali boste naravne zakonitosti, prisluhnili modrostim narave in tradicije, se učili starih iger, spoznali ljudske pesmi in plese, se zbujali s petelini in hodili spat s kurami. Solidarni kolektivni duh se bo krepil z medsebojno pomočjo pri opravilih, narava pa se bo slavila na 1001 način!

Pika obiskovalce prijazno vabi, da jo obiščejo med 17. in 23. septembrom 2017 ob Velenjskem jezeru. V sklopu Pikinega festivala lahko obiščete več kot 70 dogodkov, ki se bodo med tednom zvrstili na Gozdnem odru, Kapitanovem odru, Gusarskem odru (vsi trije se nahajajo na festivalskem prizorišču), Pikinem odru (v Domu kulture Velenje) ter na Tomaževem odru (v Glasbeni šoli Frana Koruna Koželjskega Velenje). Piko boste našli v vili Čira-Čara, v Pikinem mestu, v umetniških četrtih, pri mojstricah, ki bodo pekle Čalapinke, v čarobnem gozdičku, na katerem od številnih odrov, mogoče pa se bo skrila ob gusarski ladji ob jezeru. Pika bo velikokrat tudi v središču Velenja, kjer bodo potekale gledališke in plesne predstave, na ogled pa bodo številne razstave. Zaradi gibanja na prostem zraku in pod milim nebom je Pika tako močna punca! Letos je v družbo športnikov, plazalcev, plesalcev, kolesarjev, jadralcev in ostalih športnikov povabila kmete, ki svoje mišice urijo pri pestrem delu na kmetiji! Odkrijte kmečke igre in poligone, preizkusite se v vlečenju vrvi, skakanju v žakljih, metanju podkev!

Letošnja častna pokroviteljica 28. Pikinega Festivala je pevka, pripovedovalka pravljic in zbirateljica ustnega izročila Ljoba Jenče. Kakor Pika, neukrotljiva in iskriva, tudi Ljoba ve, da bi vsak otrok moral doživeti malo divjosti življenja, se izogniti nenehnemu nadzoru in preživeti veliko časa v naravi. »Mislim, da bi bila Pika zelo ponosna name, kot sem jaz zdaj, da lahko nosim zastavo festivala pod njenim imenom!« pravi Ljoba, tudi letošnja prejemnica nagrade Evropske unije za kulturno dediščino - Europa Nostra. S podeželjskim življenjem sta jo seznanila stara starša, vse tja od otroških brezskrbnih dni pa v sebi nosi stik z naravo. »Delala sem vse, kar sem kot otrok zmogla: prinašala vodo iz vodnjaka, cepila drva za štedilnik, grabila seno, pasla krave, najraje pa sem pobirala jajčka iz gnezd kokoši v hlevu.« Ljoba dodaja, da je Pika brez tehnologije, ki jo imajo otroci danes, občutila neprecenljivo razkošje dolgčasa, ki spodbuja ustvarjalnost in domišljijo. Verjamemo, da bo Ljoba letošnji Pikin Festival s svojo prisotnostjo obogatila z neprecenljivim znanjem, obarvanim s tradicijo in kulturno dediščino. Pika Nogavička bo tudi letos častno pokroviteljico sprejela na prizorišču festivala, pogovoru z njo pa bomo lahko prisluhnili na enem od večernih dogodkov.

Tudi letos v sklopu Pikinega festivala poteka Pikin literarni natečaj **»Ljube kroglice pregelk, nikdar nočem biti velk«**, na katerem lahko do 14. septembra sodelujejo učenci osnovnih šol. Spišejo lahko literarni prispevek ali največ tri pesmice in svoj prispevek pošljejo …

»Majhno dobro delo prekosi velike besede« je moto letošnje Pikine humanitarne akcije, s katero želimo otroke in odrasle opozoriti na stiske, ki jih doživljajo otroci doma in po svetu. Zbirali bomo **sladkarije in zdrave priboljške za prijatelje** in tako poskušali skupaj vsaj malo posladkati življenje otrokom, ki si v času vedno večjih stisk tega ne morejo več privoščiti. Ker je tema Pikinega festivala vezana na podeželje, bomo zbirali tudi zdrave priboljške, kot je pakirano suho sadje, sadni ali zelenjavni čips, različni oreščki ali semena. Zbrane dobrote bomo predali OO RK Velenje, zbirno mesto pa bo v Pikini mestni hiši. Naj novo sonce spet posije vsem otrokom!

Festival je v 27 letih iz enodnevnega dogodka prerasel v sedemdnevno razigrano družinsko prireditev, ki obiskovalcem ponuja več kot 50 uprizoritvenih dogodkov in koncertov, 100 ustvarjalnih in raziskovalnih kotičkov, 10 razstav ter številne aktivnosti na področju naravoslovja, tehnike, športa in umetnosti. Osrednji namen festivala je kulturna vzgoja in poučna zabava. Festival že nekaj let zapored obišče več kot 100.000 obiskovalcev iz Slovenije in tujine, organizatorji pa mrežo aktivnosti širijo z medresorskim, mednarodnim in medgeneracijskim povezovanjem na različnih področjih. Povezovanje in sodelovanje vpletenih bistveno pripomore k bolj strokovni in kakovostni ponudbi te velike prireditve, ki zabava vse generacije.

Dogajanje v Pikini deželi ob Velenjskem jezeru bo najbolj pestro v nedeljo in soboto od 10. do 18.30 ure, od ponedeljka do četrtka med 9. in 13.30 ter med 15.30 in 18.30 uro, v petek pa od 9. do 18.30 ure. V času kosila bo vseeno odprta Vila Čira-Čara, utripala bo Pikina mestna ulica, telovadba bo potekala na poligonih, plula bo Pikina ladja in odprta bo Pikina plaža.

*Pikin festival tudi letos pod pokroviteljstvom Mestne občine Velenje prireja javni zavod Festival Velenje v sodelovanju s številnimi soorganizatorji in partnerji (Medobčinska zveza prijateljev mladine Velenje, Knjižnica Velenje, Mladinski center Velenje, Javni sklad za kulturne dejavnosti - OI Velenje, Muzej Velenje, Glasbena šola Frana Koruna Koželjskega Velenje, Vrtec Velenje, Šolski center Velenje, ŠRZ Rdeča dvorana Velenje, ZKD Šaleške doline, Športna zveza Velenje, Univerza za III. življenjsko obdobje Velenje, Ljudska univerza Velenje, Zdravstveni dom Velenje, Gasilska zveza Velenje, ERICo Velenje, Zavod za turizem ŠD, policija, vojska, osnovne šole ter številne druge organizacije in društva iz Šaleške doline).*

Podrobnejše informacije o programu in aktivnostih 28. Pikinega festivala so objavljene na spletni strani [www.pikinfestival.si](http://www.pikinfestival.si), kjer se podatki dnevno dopolnjujejo.

- Konec -

**Več informacij:**

Barbara Pokorny, direktorica Festivala Velenje

03 898 25 80 / 041 535 567 / www.pikinfestival.si

**Fotografije za tisk ali objavo na spletu:** pika@velenje.si